CELEX: 32016D0017
Language: lt
Date: 1452124800000
Title: 2016 m. sausio 7 d. Komisijos įgyvendinimo sprendimas (ES) 2016/17, kuriuo Jungtinei Karalystei pagal Tarybos direktyvą 2002/53/EB leidžiama savo teritorijoje uždrausti prekiauti tam tikros veislės kanapėmis, išvardytomis Bendrajame žemės ūkio augalų rūšių veislių kataloge

8.1.2016   
            
            
               LT
            
            
               Europos Sąjungos oficialusis leidinys
            
            
               L 5/7
            
         KOMISIJOS ĮGYVENDINIMO SPRENDIMAS (ES) 2016/17
   2016 m. sausio 7 d.
   kuriuo Jungtinei Karalystei pagal Tarybos direktyvą 2002/53/EB leidžiama savo teritorijoje uždrausti prekiauti tam tikros veislės kanapėmis, išvardytomis Bendrajame žemės ūkio augalų rūšių veislių kataloge
   (Tekstas autentiškas tik anglų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. birželio 13 d. Tarybos direktyvą 2002/53/EB dėl bendrojo žemės ūkio augalų veislių katalogo (1), ypač į jos 18 straipsnį,
   kadangi:
   
               (1)
            
            
               remdamasi Direktyva 2002/53/EB, Komisija Europos Sąjungos oficialiojo leidinio C serijos Bendrajame žemės ūkio augalų rūšių veislių kataloge (2) paskelbė kai kurias kanapių veisles;
            
         
               (2)
            
            
               Europos Parlamento ir Tarybos reglamento (ES) Nr. 1307/2013 (3) 32 straipsnio 6 dalyje nustatyta, kad siekiant išvengti paramos teikimo neteisėtai auginamiems pasėliams plotai, naudojami kanapėms auginti, gali atitikti paramos skyrimo reikalavimus tik tuo atveju, jeigu auginamų veislių kanapėse yra ne daugiau kaip 0,2 % tetrahidrokanabinolio;
            
         
               (3)
            
            
               Komisijos įgyvendinimo reglamento (ES) Nr. 809/2014 (4) 45 straipsnio 3 dalyje nustatyta, kad jei ir antraisiais metais visų konkrečios veislės kanapių mėginių tetrahidrokanabinolio kiekio vidurkis viršija Reglamento (ES) Nr. 1307/2013 32 straipsnio 6 dalyje nustatytą kiekį, valstybė narė, remdamasi Tarybos direktyvos 2002/53/EB 18 straipsniu, prašo leidimo uždrausti prekiauti ta veisle;
            
         
               (4)
            
            
               2015 m. balandžio 28 d. Komisija gavo Jungtinės Karalystės prašymą uždrausti prekiauti „Finola“ veislės kanapėmis, nes jų tetrahidrokanabinolio kiekis jau antrus metus iš eilės viršijo leidžiamą 0,2 % kiekį;
            
         
               (5)
            
            
               taigi Jungtinės Karalystės prašymas turi būti patenkintas;
            
         
               (6)
            
            
               kad Komisija galėtų informuoti kitas valstybes nares ir atnaujinti Bendrąjį žemės ūkio augalų rūšių veislių katalogą, reikėtų įpareigoti Jungtinę Karalystę pranešti Komisijai, nuo kada ji ketina naudotis šiuo sprendimu suteikiamu leidimu;
            
         
               (7)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Jungtinei Karalystei leidžiama uždrausti prekiauti „Finola“ veislės kanapėmis visoje jos teritorijoje arba jos dalyje pagal Direktyvos 2002/53/EB 18 straipsnį.
   2 straipsnis
   Jungtinė Karalystė praneša Komisijai, nuo kada ji pradės naudotis 1 straipsnyje minimu leidimu.
   3 straipsnis
   Šis sprendimas skirtas Jungtinei Didžiosios Britanijos ir Šiaurės Airijos Karalystei.
   
      Priimta Briuselyje 2016 m. sausio 7 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 193, 2002 7 20, p. 1.
   
      (2)  Naujausias pilnas leidimas: OL C 450, 2014 12 16, p. 1.
   
      (3)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).
   
      (4)  2014 m. liepos 17 d. Komisijos įgyvendinimo reglamentas (ES) Nr. 809/2014, kuriuo nustatomos Europos Parlamento ir Tarybos reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės (OL L 227, 2014 7 31, p. 69).